Keniaanse verkiesing eindig in chaosOntstoke betogers Maandag in Kenia. (Foto: Gordwin Odhiambo / AFP) Keniane behoort hul te staal vir ’n tydperk van onstabiliteit nadat William Ruto die presidensiële verkiesing gewen het, maar vier uit sewe verkiesingskommissarisse aangedui het dat hulle nie dié verkiesingsuitslag erken nie. Die 55-jarige Ruto is Maandag tot verkose president verklaar met ’n skrale oorwinning oor die veteraan politikus Raila Odinga. Gewelddadige betogings het etlike minute daarna in dié Oos-Afrika-land uitgebreek. Woedende ondersteuners het die strate van die stad Kisumu ingevaar en klippe gegooi terwyl die polisie traangas ingespan het in ’n poging om die betogers te verjaag. Dié betogers beweer dat daar onreëlmatighede tydens die verkiesing plaasgevind het. Die 77-jarige Odinga se jong ondersteuners – wat graag na hom as “Baba” en “Vader” in Swahili verwys – het aan AFP gesê hulle is woedend om te sien hoe Odinga vir die vyfde keer van die presidentskap ontneem word. “Dit was nie vry en regverdig nie. Ons is bedrieg,” het die 26-jarige Odinga-ondersteuner Collins Odoyo oor die verkiesing gesê. “Die regering moet na ons luister. Hulle moet die verkiesing oordoen,” het Isaac Onyango (24) gesê. Sy oë het tydens die onderhoud met ’n verslaggewer van AFP getraan soos die polisie probeer het om die betogings met traangas te ontlont. Paaie is Maandag in Kenia versper. (Foto: Yasuyoshi CHIBA / AFP) Baie winkels in Kisumu het vroeg gesluit, uit vrees vir moontlike betogings oor die verkiesingsuitslag. Minstens een supermark in die stad is geplunder. Odinga het nog nie sy mening oor sy jongste nederlaag in die openbaar gelug nie, maar wel sy teenstanders daarvan beskuldig dat hulle hom uit ’n oorwinning tydens die 2007‑, 2013‑ en 2017- presidensiële verkiesings bedrieg het. Die Keniaanse polisie het gister skote afgevuur toe betogings in die Nairobi-buurt van Mathare uitgebreek het. Odinga is veral hier gewild. In die dorp Kibera, een van Nairobi se grootste buurte, het ondersteuners ’n herverkiesing geëis terwyl hulle klippe gegooi het. “Baba se stem is gesteel,” het Emmanuel Otieno, ŉ motorfietstaxibestuurder, gesê. “Hou op om vir Keniane te lieg, ons weet Baba het gewen,” het ’n ander betoger, Eliud Omolo, gesê. Ontstoke betogers Maandag in Kenia. (Foto: SIMON MAINA / AFP) Ander is egter verheug oor Ruto se oorwinning. “William Ruto gaan die president wees van diegene wat verloor én van diegene wat wen,” het die 34-jarige Laban Keter aan AFP gesê terwyl hy gewag het vir die amptelike uitslag. Keter het Odinga-ondersteuners versoek om “asseblief die keuse van die burgers te aanvaar”. “Kom ons neem hierdie land vorentoe deur die vrede te bewaar en die wenner van die verkiesing te aanvaar.” Die situasie het teen Dinsdagoggend bedaar met polisielede wat die strate gepatrolleer het terwyl mense werk toe gegaan het. Die strate van die hoofstad Nairobi was volgens verslaggewers van AFP leër as gewoonlik. ‘n Keniaanse polisiebeampte tydens die chaos. (Foto: Yasuyoshi CHIBA / AFP) Maandag se koerantopskrifte in Kenia. (Foto: Yasuyoshi CHIBA / AFP)